text: রেমাক্রী বাংলাদেশের বান্দরবান জেলার অন্তর্গত থানচি উপজেলার একটি ইউনিয়ন।
  
  আয়তন 
  রেমাক্রী ইউনিয়নের আয়তন ২৪,৩২০ একর (৯৮.৪২ বর্গ কিলোমিটার)।
  
  জনসংখ্যার উপাত্ত 
  ২০১১ সালের আদমশুমারি অনুযায়ী রেমাক্রী ইউনিয়নের মোট জনসংখ্যা ৬,১১৯ জন। এর মধ্যে পুরুষ ৩,০৮৮ জন এবং মহিলা ৩,০৩১ জন। মোট পরিবার ১,২৮১টি।
  
  অবস্থান ও সীমানা 
  থানচি উপজেলার সর্ব-দক্ষিণে রেমাক্রী ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ২২ কিলোমিটার। এ ইউনিয়নের উত্তরে তিন্দু ইউনিয়ন; পশ্চিমে আলীকদম উপজেলার আলীকদম সদর ইউনিয়ন, কুরুকপাতা ইউনিয়ন ও মায়ানমারের রাখাইন প্রদেশ; দক্ষিণে মায়ানমারের রাখাইন প্রদেশ এবং পূর্বে মায়ানমারের চিন প্রদেশ অবস্থিত।
  
  প্রশাসনিক কাঠামো 
  রেমাক্রী ইউনিয়ন থানচি উপজেলার আওতাধীন ১নং ইউনিয়ন পরিষদ। এ ইউনিয়নের প্রশাসনিক কার্যক্রম থানচি থানার আওতাধীন। এ ইউনিয়ন জাতীয় সংসদের ৩০০নং নির্বাচনী এলাকা পার্বত্য বান্দরবান এর অংশ। এ ইউনিয়নের গ্রামগুলো হল:
   রেমাক্রী
   দলিয়ান পাড়া
   ইয়াংরাইং
   বড় মোদক
   ছোট মোদক
  
  শিক্ষা ব্যবস্থা 
  ২০১১ সালের আদমশুমারি অনুযায়ী রেমাক্রী ইউনিয়নের সাক্ষরতার হার ১২.২%। এ ইউনিয়নে ১টি নিম্ন মাধ্যমিক বিদ্যালয় ও ৩টি প্রাথমিক বিদ্যালয় রয়েছে।
  
  শিক্ষা প্রতিষ্ঠান 
  নিম্ন মাধ্যমিক বিদ্যালয়
   রেমাক্রী নিম্ন মাধ্যমিক বিদ্যালয়
  
  প্রাথমিক বিদ্যালয়
   দলিয়ানপাড়া সরকারি প্রাথমিক বিদ্যালয়
   বড় মোদক সরকারি প্রাথমিক বিদ্যালয়
   রেমাক্রী সরকারি প্রাথমিক বিদ্যালয়
  
  যোগাযোগ ব্যবস্থা 
  রেমাক্রী ইউনিয়নে যোগাযোগের প্রধান সড়ক হল থানচি-রেমাক্রী সড়ক। প্রধান যোগাযোগ মাধ্যম জীপগাড়ি।
  
  খাল ও নদী 
  রেমাক্রী ইউনিয়নের মধ্য দিয়ে বয়ে চলেছে সাঙ্গু নদী। এছাড়া রয়েছে রেমাফং খাল।
  
  হাট-বাজার 
  রেমাক্রী ইউনিয়নের প্রধান ৩টি বাজার হল বড় মোদক বাজার, ছোট মোদক বাজার এবং রেমাক্রী বাজার।
  
  চলচ্চিত্রে রেমাক্রী 
  নিজস্ব গল্প ও চিত্রনাট্যের ভিত্তিতে চলচ্চিত্র নির্মাতা মাকসুদ হোসাইন ২০১৮ সালে রেমাক্রী নামে একটি স্বল্পদৈর্ঘ্য চলচ্চিত্র নির্মাণ করেন। ১৫ মিনিট দৈর্ঘ্যের এই ছায়াচিত্রে একটি পরিবারের বাবা ও ছেলের গল্প চিত্রিত হয়েছে।
  
  দর্শনীয় স্থান 
   নাফাখুম জলপ্রপাত
  
  জনপ্রতিনিধি 
   বর্তমান চেয়ারম্যান: মুইশৈথুই মার্মা
  
  আরও দেখুন 
   থানচি উপজেলা
   থানচি থানা
   বান্দরবান জেলা
  
  তথ্যসূত্র
  
  বহিঃসংযোগ 
  
  বিষয়শ্রেণী:থানচি উপজেলার ইউনিয়ন
title: রেমাক্রী ইউনিয়ন